Tallinna Filharmoonia kontserdisari "Mozart&Mahler" jõuab kolmanda kontserdini neljapäeval, 16. veebruaril kell 19 Mustpeade maja valges saalis. Kontserdil kõlab Mahleri 4. sümfoonia, mida on kammerversioonis Eestis ette kantud varem vaid korra ning Tallinna parimal Steinway klaveril Mozarti kirglik klaverikontsert.
Publikul on ainukordne võimalus kuulata Tallinna Kammerorkestri ja metsosopran Helen Lepalaane esituses üht kauneimaid ja romantilisemaid teoseid häälele ja orkestrile Gustav Mahleri sümfooniat nr 4. Mahleri muusikas on sümfoonia ja laul tugevalt läbipõimunud ning ei ole kuigi üllatav, kui sümfooniast laul välja kasvab. Sümfoonia nr 4 G-duur on alguse saanud ühest väikesest laulust "Läbi roosade prillide", mis kujutab lapse naiivset pilti taevasest õndsusest. Laulu orkestreerides nimetas Mahler selle ümber "Taevaseks eluks". Gustav Mahler on oma muusikalise käekirja poolest eelkõige suure koosseisu helilooja. Tänuväärselt on viimasel kümnendil loodud mitmeid seadeid Mahleri sümfooniatest, mis annab aga võimaluse ka kammerorkestritel seda erakordset muusikat interpreteerida.
Tallinna parimal Steinway klaveril tuleb koos suurepärase tunnetusega pianisti Irina Žahharenkovaga esitamisele Mozarti klaverikontsert nr 15 B-duur K 450, mis ei ole esitajale ja publikule lihtsalt väljakutse, vaid näitlikustavad suurepäraselt Mozarti loomingulist kirge: talle oli nende teoste komponeerimine sama suur väljakutse kui solistile nende esitamine. Aeg-ajalt läheneb kontsert suisa sümfooniale, kuna klaveri ja orkestri vahel on tihedalt kokkupõimitud dialoogid ning ka temaatiline areng on varasemast keerukam ja uuenduslikum.
Sari "Mozart ja Mahler" kestab kaks hooaega ning kõrvuti Mozarti ja Mahleri teostega on sarjas võimalik kuulda ka Eesti heliloojate teoseid. Kontserdil esitamisele tulevad Erkki-Sven Tüüri "Passion" ja "Illusion" kuuluvad Tallinna Kammerorkestri kuldrepertuaari.
Tallinna Kammerorkestri asutas 1993. aastal dirigent Tõnu Kaljuste. Kahe aastakümne jooksul on sellest kujunenud üks Eesti esindusorkestreid, kes on oodatud esineja paljudel kontserdilavadel Euroopas ja mujal maailmas. Orkester on äratanud tähelepanu oma kunstiliselt terviklike kavade, stiilitundliku musitseerimise ja kõrgetasemelise interpretatsioonikunstiga. Mitmekülgses repertuaaris on esindatud nii baroki-, klassitsismi- kui romantismiajastu muusika, oluliseks osaks on 20. ja 21. sajandi heliloojate looming, sealhulgas vähemtuntud teosed ja uudisteoste esiettekanded. Orkester koosneb hinnatud keelpillimängijatest, kes astuvad regulaarselt üles ka solistide ja kammermuusikutena. Orkestri peadirigent on Risto Joost.
Sarja "Mozart&Mahler" kolmas kontsert toimub neljapäeval, 16. veebruaril kell 19 Tallinna Filharmoonia Mustpeade Maja Valges saalis. Esinevad Tallinna Kammerorkester, dirigent Risto Joost, solistid Helen Lepalaan (metsosopran) ja Irina Zahharenkova (klaver). Kontserdil kõlavad W. A. Mozarti klaverikontsert nr 15 B-duur K450, G. Mahleri sümfoonia nr 4 (seade Klaus Simon) ning Erkki-Sven Tüüri "Passion" ja "Illusion" tsüklist "Action. Passion. Illusion".